
Návrh uznesenia
k návrhu VZN, ktorým sa určujú názvy ulíc a verejného priestranstva v meste Trnava
Mestské zastupiteľstvo mesta Trnava po prerokovaní:
Schvaľuje
Všeobecne záväzné nariadenie č. .........., ktorým sa určujú názvy ulíc a verejného priestranstva v meste Trnava.
Ukladá
Mestskému úradu v Trnave
Vyhlásiť VZN vyvesením na úradnej tabuli mesta Trnava a zverejniť na internetovej stránke mesta Trnava a CÚET.
Termín: do 12.12.2025
Zabezpečiť označenie ulíc a verejného priestranstva v zmysle schváleného VZN
Termín: do 31.3.2026

Dôvodová správa
Mesto určuje a mení názvy ulíc a iných verejných priestranstiev v zmysle  zákona SNR č. 369/1990 Zb. o obecnom zriadení v znení neskorších predpisov. V súlade s § 2b sú názvy určované všeobecne záväzným nariadením s prihliadnutím na históriu mesta, významné nežijúce osobnosti a podobne.
Týmto všeobecne záväzným nariadením sa predkladá návrh na pomenovanie dvoch ulíc a verejného priestranstva v meste Trnava. Dotknuté ulice spadajú do mestskej časti Trnava – západ a Trnava – juh. Pomenovávané verejné priestranstvo sa nachádza v mestskej časti Trnava – stred.
Novovznikajúca ulica v časti Trnava – západ sa nachádza v lokalite Kamenný mlyn, kde prebieha výstavba bytových domov. Výbor mestskej časti Trnava – západ bol vyzvaný na prerokovanie návrhu na pomenovanie novej ulice. Keďže tento bod sa na zasadaní VMČ z technických príčin neprerokoval, Mestský úrad v Trnave navrhol pomenovanie „Gaštanová ulica“.
Návrh na pomenovanie novovznikajúcej ulice prepojujúcej Nerudovu a Bratislavskú ulicu prerokoval na svojom zasadaní Výbor mestskej časti Trnava – juh a odporučil pomenovanie „Ulica k záhradkám“.
Mesto Trnava si chce uctiť pamiatku uznávaného architekta a významnej osobnosti mesta Trnava Pavla Ďurka, ktorý bol najvýznamnejšou osobnosťou architektúry v Trnave v oblasti obnovy historických budov. Svoju vášeň k ochrane pamiatok pretavil do obnovy množstva historických pamiatok v Trnave. Medzi najvýznamnejšie patria Námestie SNP, Kreatívne centrum na Hlavnej ulici, budova Seminára Stephaneum a tiež obnova mestských hradieb, či karnera za Bazilikou sv. Mikuláša. Okrem historických budov sa venoval aj projektovaniu bytových stavieb a cirkevných budov. Jedným z mnohých projektov, na ktorých sa Pavel Ďurko autorsky podieľal bol aj projekt obnovy verejného priestranstva pred obchodným domom COOP Jednota, ktorý Mesto Trnava, na jeho počesť, navrhuje pomenovať „Námestie Pavla Ďurka“. Rodina Pavla Ďurka bola so zámerom mesta na pomenovanie verejného priestranstva oboznámená a zaujala k nemu súhlasné stanovisko.
Grafické znázornenie pomenovávaných ulíc a verejného priestranstva je prílohou návrhu VZN.
Návrh VZN je zverejnený na úradnej tabuli od 18.11.2025.
Lehota na pripomienkovanie návrh uplynie dňa 27.11.2025.
Návrh VZN je zverejnený na internetovej stránke mesta a na CÚET.


Návrh Všeobecne záväzného nariadenia č. ......,
ktorým sa určujú názvy ulíc a verejného priestranstva
v meste Trnava
Dátum vyvesenia návrhu VZN: 18.11.2025
Dátum ukončenia lehoty na pripomienkovanie: 27.11.2025
Dňom vyvesenia návrhu nariadenia začína plynúť desaťdňová lehota, počas ktorej môžu fyzické osoby a právnické osoby uplatniť pripomienku k návrhu nariadenia v písomnej forme alebo elektronicky na adresu infoservis@trnava.sk, alebo ústne do zápisnice na MsÚ. 
Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí spracovateľ nariadenia prihliadať, a to najmä vtedy, ak nie sú zdôvodnené. Na pripomienky uplatnené po desaťdňovej lehote sa nemusí prihliadať.
Mestské zastupiteľstvo mesta Trnava na základe samostatnej pôsobnosti podľa článku 67 a článku 68 Ústavy Slovenskej republiky a podľa § 2b ods. 1 a § 6 ods. 1 zákona č. 369/1990 Zb. o obecnom zriadení v znení neskorších predpisov, vydáva toto všeobecne záväzné nariadenie:
Čl. 1
Účel nariadenia
Účelom tohto všeobecne záväzného nariadenia je určenie názvu ulíc v meste Trnava, v mestskej časti Trnava - západ a Trnava - juh a určenie názvu verejného priestranstva v mestskej časti Trnava - stred.
Čl. 2
Určenie názvu ulíc a verejného priestranstva
Mestské zastupiteľstvo mesta Trnava určuje názov ulice v mestskej časti Trnava – západ v znení „Gaštanová ulica“.
Mestské zastupiteľstvo mesta Trnava určuje názov ulice v mestskej časti Trnava – juh v znení „Ulica k záhradkám“.
Mestské zastupiteľstvo mesta Trnava určuje názov verejného priestranstva v mestskej časti Trnava – stred v znení „Námestie Pavla Ďurka“.
Lokalizácia ulíc a verejného priestranstva je zaznačená v prílohách tohto všeobecne záväzného nariadenia.
Čl. 3
Záverečné ustanovenia
Toto všeobecne záväzné nariadenie nadobúda účinnosť 15-tym dňom od vyvesenia na úradnej tabuli mesta, t. j. dňom ..............
JUDr. Peter Bročka, LL.M.
primátor mesta

Obrazová príloha 
Mapový podklad pre určenie názvu ulice Gaštanová ulica v lokalite Za traťou/projekt Byty Kamenáč
[image: Vyznačenie Gaštanovej ulici v lokalite Za traťou]
Mapový podklad pre určenie názvu ulice Ulica k záhradkám v lokalite Občianska vybavenosť Bratislavská – Nerudova
[image: Vyznačenie Ulice k záhradkám v lokalite Občianska vybavenosť Bratislavská - Nerudova]
Mapový podklad pre určenie názvu Námestia Pavla Ďurka v lokalite za OD COOP Jednota
[image: Vyznačenie Námestia Pavla Ďurka v lokalite za OD COOP Jednota]

